2016年香港選舉委員會界別分組選舉

2016年香港選舉委員會界別分組一般選舉喺2016年12月11號朝早七點半到夜晚上十點半舉行，目的係為咗選出1,034個人入選舉委員會，用嚟喺2017年香港特別行政區行政長官選舉選出第五屆行政長官。有466個委員透過自動當選或者當然委員身份入選舉委員會，唔使經過選舉產生。

泛民主派為咗呢次選舉，組織「民主300+」，希望可以攞到多啲席位。結果呢屆選委會界別分組選舉，投票率唔單止創新高，泛民主派攞咗超過300個選委席位。

背景
上屆嘅選委會雖然由唐營人馬贏出居多，但係後嚟梁振英喺傳統親中陣營保送之下成功入閘，唐英年嘅大屋僭建醜聞更加令形勢逆轉，但係梁振英喺臨選舉之前又爆出同鄉事派、江湖人士食飯嘅「小桃園飯局」，不過仍然阻唔到梁振英當選。唐、梁兩個陣營嘅人互相揭發對方嘅「黑材料」，火花四起，成為香港第一場真正有競爭性嘅特首選舉，同時又因為兩個候選人嘅背景，呢次特首選舉畀外界形為係「地產黨鬥共產黨」。

梁振英喺執政5年期間，喺香港推行鷹派作風，激起民望反彈。而且，香港發生咗九二八傘運同魚蛋革命等等由泛民、本土派發起嘅民間反抗運動，又催生出香港本土派，提倡港中分隔，甚至香港獨立，梁振英被人笑係「港獨之父」。後來政府又推動「DQ」議員嘅行為。由於佢行事作風強硬，搞到香港社會撕裂，唔止泛民主派有啲頂唔順佢，連帶有啲建制派都頂佢唔順，佢哋喺選委會選舉提出「ABC」口號，喺上屆提名過佢嘅選委人人自危，今屆都唔敢講支持邊個。到12月9號，梁振英話佢要「照顧個女」為由宣佈放棄連任，當時推測佢係為咗幫建制派選情止血，所以揀喺呢個時候至講。

結果
泛民主派推出「民主300+」，佢哋打住「ABC」嘅旗號，橫掃好多個界別嘅席位，成功達到超過300席嘅目標。另外唔少人都打住「ABC」嘅旗號攞到席位，但係表明係「ABC」嘅人始終佔少數，皆因好多個位都係界別入面「圍威喂」，自動當選。

香港選舉委員會界別分組選舉
2016年選舉
香港2016年